Document ID: 32014R0605

Title and Content:
ΚΑΝΟΝΙΣΜΌΣ (ΕΕ) αριθ. 605/2014 ΤΗΣ ΕΠΙΤΡΟΠΉΣ της 5ης Ιουνίου 2014 για την τροποποίηση, με σκοπό την εισαγωγή δηλώσεων κινδύνου και δηλώσεων προφυλάξεων στην κροατική γλώσσα και την προσαρμογή στην τεχνική και επιστημονική πρόοδο, του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την πράξη περί των όρων προσχωρήσεως της Δημοκρατίας της Κροατίας και των προσαρμογών της Συνθήκης για την Ευρωπαϊκή Ένωση και της Συνθήκης για την ίδρυση της Ευρωπαϊκής Κοινότητας Ατομικής Ενέργειας (1), και ιδίως το άρθρο 50, Έχοντας υπόψη τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (2), και ιδίως το άρθρο 37 παράγραφος 5, Εκτιμώντας τα ακόλουθα: (1) Ο κανονισμός (ΕΕ) αριθ. 478//2013 (3) της Επιτροπής τροποποιεί ορισμένους από τους πίνακες με τις γλωσσικές εκδόσεις των δηλώσεων κινδύνου που περιλαμβάνονται στον πίνακα III του κανονισμού (ΕΚ) αριθ. 1272/2008 και ορισμένους από τους γλωσσικούς πίνακες για δηλώσεις προφύλαξης οι οποίοι περιλαμβάνονται στον πίνακα IV του εν λόγω κανονισμού. Με την προσχώρηση της Κροατίας στην Ευρωπαϊκή Ένωση την 1η Ιουλίου 2013, είναι αναγκαίο να υπάρχουν διαθέσιμες και στην κροατική γλώσσα όλες οι δηλώσεις κινδύνου και προφύλαξης που προβλέπονται από τον κανονισμό (ΕΚ) αριθ. 1272/2008 όπως αυτός τροποποιήθηκε από τον κανονισμό (ΕΕ) αριθ. 487/2013 της Επιτροπής. Ο παρών κανονισμός προβλέπει τις αναγκαίες προσαρμογές των γλωσσικών πινάκων. (2) Το μέρος 3 του παραρτήματος VI του κανονισμού (ΕΚ) αριθ. 1272/2008 περιέχει δύο καταλόγους εναρμονισμένης ταξινόμησης και επισήμανσης επικίνδυνων ουσιών. Στον πίνακα 3.1 παρατίθεται η εναρμονισμένη ταξινόμηση και επισήμανση επικίνδυνων ουσιών με βάση τα κριτήρια που καθορίζονται στο παράρτημα I μέρη 2 έως 5 του κανονισμού (ΕΚ) αριθ. 1272/2008. Στον πίνακα 3.2 παρατίθεται η εναρμονισμένη ταξινόμηση και επισήμανση επικίνδυνων ουσιών με βάση τα κριτήρια που καθορίζονται στο παράρτημα VI της οδηγίας 67/548/ΕΟΚ του Συμβουλίου (4). (3) Προτάσεις για νέα ή επικαιροποιημένη εναρμονισμένη ταξινόμηση και επισήμανση ορισμένων ουσιών έχουν υποβληθεί στον Ευρωπαϊκό Οργανισμό Χημικών Προϊόντων (ECHA) δυνάμει του άρθρου 37 του κανονισμού (ΕΚ) αριθ. 1272/2008. Βάσει των γνωμοδοτήσεων επί αυτών των προτάσεων που εξέδωσε η επιτροπή αξιολόγησης κινδύνων του ECHA, καθώς και των σχολίων που υπέβαλαν τα ενδιαφερόμενα μέρη, είναι σκόπιμη η εισαγωγή, η απαλοιφή ή η επικαιροποίηση της εναρμονισμένης ταξινόμησης και επισήμανσης ορισμένων ουσιών με τροποποίηση του παραρτήματος VI του εν λόγω κανονισμού. (4) Η συμμόρφωση με τις νέες εναρμονισμένες ταξινομήσεις δεν θα πρέπει να απαιτηθεί αμέσως, δεδομένου ότι θα χρειαστεί χρόνος για να προσαρμόσουν οι προμηθευτές την επισήμανση και τη συσκευασία των ουσιών και των μειγμάτων στις νέες ταξινομήσεις και να πωλήσουν τα υπάρχοντα αποθέματα. Επιπλέον, θα χρειαστεί χρόνος για να συμμορφωθούν οι προμηθευτές με τις υποχρεώσεις καταχώρισης που προκύπτουν από τις νέες εναρμονισμένες ταξινομήσεις για ουσίες οι οποίες ταξινομούνται ως καρκινογόνες, μεταλλαξιογόνες ή τοξικές για την αναπαραγωγή, των κατηγοριών 1Α και 1Β (πίνακας 3.1) και των κατηγοριών 1 και 2 (πίνακας 3.2), ή ως πολύ τοξικές για τους υδρόβιους οργανισμούς, με μακροχρόνιες επιπτώσεις στο υδάτινο περιβάλλον, ιδίως με τις υποχρεώσεις που απορρέουν από το άρθρο 23 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (5). (5) Σύμφωνα με τις μεταβατικές διατάξεις του κανονισμού (ΕΚ) αριθ. 1272/2008, οι οποίες επιτρέπουν την εθελοντική επίσπευση της εφαρμογής των νέων διατάξεων, οι προμηθευτές θα πρέπει να έχουν τη δυνατότητα να εφαρμόσουν τις νέες εναρμονισμένες ταξινομήσεις και να προσαρμόσουν αναλόγως την επισήμανση και τη συσκευασία, σε εθελοντική βάση, πριν από την καταληκτική ημερομηνία συμμόρφωσης. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 133 του κανονισμού (ΕΚ) αριθ. 1907/2006, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1272/2008 τροποποιείται ως ακολούθως: 1) Το παράρτημα III τροποποιείται σύμφωνα με το παράρτημα I του παρόντος κανονισμού. 2) Το παράρτημα IV τροποποιείται σύμφωνα με το παράρτημα II του παρόντος κανονισμού. 3) Το παράρτημα VI τροποποιείται σύμφωνα με το παράρτημα III του παρόντος κανονισμού. Άρθρο 2 1. Κατά παρέκκλιση του άρθρου 3 παράγραφος 2, οι ουσίες και τα μείγματα επιτρέπεται, πριν από την 1η Δεκεμβρίου 2014 και την 1η Ιουνίου 2015, αντιστοίχως, να ταξινομούνται, να επισημαίνονται και να συσκευάζονται σύμφωνα με τον παρόντα κανονισμό. 2. Κατά παρέκκλιση του άρθρου 3 παράγραφος 2, οι ουσίες οι οποίες έχουν ταξινομηθεί, επισημανθεί και συσκευαστεί σύμφωνα με τον κανονισμό (ΕΚ) αριθ. 1272/2008 και έχουν διατεθεί στο εμπόριο πριν την 1η Δεκεμβρίου 2014, δεν απαιτείται να επισημανθούν και να συσκευαστούν εκ νέου σύμφωνα με τον παρόντα κανονισμό έως την 1η Δεκεμβρίου 2016. 3. Κατά παρέκκλιση του άρθρου 3 παράγραφος 2, τα μείγματα τα οποία έχουν ταξινομηθεί, επισημανθεί και συσκευαστεί σύμφωνα με την οδηγία 1999/45/ΕΚ του Ευρωπαϊκού Κοινοβουλίου και του Συμβουλίου (6) ή με τον κανονισμό (ΕΚ) αριθ. 1272/2008 και έχουν διατεθεί στο εμπόριο πριν την 1η Ιουνίου 2015 δεν απαιτείται να επισημανθούν και να συσκευαστούν εκ νέου σύμφωνα με τον παρόντα κανονισμό έως την 1η Ιουνίου 2017. 4. Κατά παρέκκλιση του άρθρου 3 παράγραφος 3, οι εναρμονισμένες ταξινομήσεις που παρατίθενται στο παράρτημα III του παρόντος κανονισμού επιτρέπεται να εφαρμόζονται πριν την ημερομηνία που αναφέρεται στο άρθρο 3 παράγραφος 3. Άρθρο 3 1. Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 2. Το άρθρο 1 παράγραφοι 1 και 2 εφαρμόζεται, όσον αφορά τις ουσίες, από την 1η Δεκεμβρίου 2014 και, όσον αφορά τα μείγματα, από την 1η Ιουνίου 2015. 3. Το άρθρο 1 παράγραφος 3 εφαρμόζεται από την 1η Απριλίου 2015. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 5 Ιουνίου 2014.

Classification Labels:
943
304
1164
249

Label Descriptions:
{"943": "Τεκμηρίωση", "304": "ΕΚΠΑΙΔΕΥΣΗ", "1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 5781
5283
494
122
87
4057
1362
2090
914
4179

EuroVoc IDs (Expanded): 5781
5283
494
122
87
4057
1362
2090
914
4179

Dataset Source: meu

Split: test